રસોયણની અનિયમિતતાને કારણે વારંવાર ખોરંભાતી ભોજનવ્યવસ્થાથી કંટાળીને પ્રાચીએ અચાનક પિયર રોકાવા જવાનું નક્કી કર્યું. સુધાબહેનને આશ્ચર્ય થયું. શરૂ શરૂમાં પોતે આગ્રહ કરીને પ્રાચીને પિયર જવા કહે તો પ્રાચી લાડ કરતાં કહેતી – ‘બાવીસ વર્ષ તો ત્યાં રહી ! હવે તો આ જ મારું ઘર અને તમે જ મારાં મમ્મી !’ પ્રાચીના આમ જતા રહેવાથી હવે આ બધી મુસીબતો સુધાબહેનના માથે આવી ગઈ. બે-ચાર દિવસમાં જ કંટાળી ગયેલાં સુધાબહેને લાગ્યું કે સુમી વિના આ ઘર ચાલે તેમ જ નથી.